CELEX: 32020D0290
Language: sk
Date: 2020-02-28 00:00:00
Title: Vykonávacie rozhodnutie Komisie (EÚ) 2020/290 z 28. februára 2020, ktorým sa ukončuje čiastočné priebežné revízne prešetrovanie vyrovnávacieho cla uplatniteľného na dovoz rúr a rúrok z tvárnej liatiny s pôvodom v Indii bez zmeny platných opatrení

2.3.2020   
               
               
                  SK
               
               
                  Úradný vestník Európskej únie
               
               
                  L 61/6
               
            
         VYKONÁVACIE ROZHODNUTIE KOMISIE (EÚ) 2020/290
         z 28. februára 2020,
         ktorým sa ukončuje čiastočné priebežné revízne prešetrovanie vyrovnávacieho cla uplatniteľného na dovoz rúr a rúrok z tvárnej liatiny s pôvodom v Indii bez zmeny platných opatrení
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (1), a najmä na jeho článok 14 ods. 1,
         po informovaní členských štátov,
         keďže:
         1.   POSTUP
         
         1.1.   Platné opatrenia
         
         
                     (1)
                  
                  
                     Vykonávacím nariadením (EÚ) 2016/387 (2) (ďalej len „pôvodné nariadenie“) Európska komisia (ďalej len „Komisia“) uložila konečné vyrovnávacie clo na dovoz rúr a rúrok z tvárnej liatiny (tiež známej ako liatina s guľôčkovým grafitom) s pôvodom v Indii (ďalej len „prešetrovaný výrobok“).
                  
               
                     (2)
                  
                  
                     Na prešetrovaný výrobok sa takisto vzťahuje konečné antidumpingové clo uložené vykonávacím nariadením Komisie (EÚ) 2016/388 (3) na dovoz rúr a rúrok z tvárnej liatiny (tiež známej ako liatina s guľôčkovým grafitom) s pôvodom v Indii, zmeneným vykonávacím nariadením (EÚ) 2016/1369 (4).
                  
               1.2.   Žiadosť o revízne prešetrovanie
         
         
                     (3)
                  
                  
                     Komisia dostala 24. júla 2018 žiadosť o čiastočné priebežné revízne prešetrovanie platného vyrovnávacieho cla podľa článku 19 nariadenia (EÚ) 2016/1037 (ďalej len „základné nariadenie“), ktorú podal vyvážajúci výrobca Electrosteel Castings Limited (ďalej len „spoločnosť ECL“).
                  
               
                     (4)
                  
                  
                     V pôvodnom prešetrovaní Komisia zistila vyrovnávacie clo vo výške 9,0 % pre spoločnosť ECL.
                  
               1.3.   Začatie čiastočného priebežného revízneho prešetrovania
         
         
                     (5)
                  
                  
                     Komisia rozhodla o začatí čiastočného priebežného revízneho prešetrovania podľa článku 19 základného nariadenia, rozsahom obmedzeného na preskúmanie subvencovania spoločnosti ECL a jej prepojených podnikov v Indii. Komisia 4. decembra 2018 uverejnila oznámenie o začatí čiastočného priebežného revízneho prešetrovania v Úradnom vestníku Európskej únie (ďalej len „oznámenie o začatí čiastočného priebežného revízneho prešetrovania“) (5).
                  
               
                     (6)
                  
                  
                     Obdobie revízneho prešetrovania trvalo od 1. apríla 2017 do 31. marca 2018.
                  
               1.4.   Zainteresované strany
         
         
                     (7)
                  
                  
                     V oznámení o začatí čiastočného priebežného revízneho prešetrovania Komisia vyzvala zainteresované strany, aby oznámili svoje stanoviská. Okrem toho Komisia osobitne informovala orgány dotknutej krajiny o revíznom prešetrovaní a vyzvala ich na účasť.
                  
               
                     (8)
                  
                  
                     Zainteresované strany dostali možnosť písomne sa vyjadriť a požiadať o vypočutie pred Komisiou a/alebo úradníkom pre vypočutie v obchodných konaniach.
                  
               
                     (9)
                  
                  
                     Komisia uskutočnila dve vypočutia so zástupcami spoločnosti ECL 26. apríla 2019 a 8. novembra 2019. Komisia uskutočnila okrem toho dve spoločné vypočutia na žiadosť spoločností Hydro-Mat (Belgicko), Vodoskok (Chorvátsko), Rekalde (Španielsko), Aquatubo (Španielsko), Duna Armatura (Rumunsko), G.M. Tecnorappresentanze (Taliansko), Termocentro (Taliansko) a WAPPTech Environmental Technology (Maďarsko).
                  
               2.   STIAHNUTIE ŽIADOSTI
         
         
                     (10)
                  
                  
                     Spoločnosť ECL informovala Komisiu e-mailom z 27. septembra 2019 o stiahnutí svojej žiadosti o priebežné revízne prešetrovanie.
                  
               
                     (11)
                  
                  
                     Podľa článku 14 ods. 1 základného nariadenia konanie možno ukončiť, ak bola žiadosť stiahnutá, okrem prípadu, keby takéto ukončenie nebolo v záujme Únie.
                  
               
                     12
                  
                  
                     Pri prešetrovaní nevyšli najavo žiadne skutočnosti svedčiace o tom, že ukončenie konania by nebolo v záujme Únie.
                  
               3.   ZÁVER
         
         
                     (13)
                  
                  
                     Komisia dospela k záveru, že čiastočné priebežné revízne prešetrovanie by sa malo ukončiť bez formálneho rozhodnutia o akýchkoľvek podstatných trvalých zmenách a subvenčných praktikách spoločnosti ECL.
                  
               
                     (14)
                  
                  
                     Komisia dospela k záveru, že čiastočné priebežné revízne prešetrovanie rozsahom obmedzené na preskúmanie subvencovania v súvislosti so spoločnosťou ECL by sa malo ukončiť bez zmeny platných opatrení.
                  
               4.   POSKYTNUTIE INFORMÁCIÍ
         
         
                     (15)
                  
                  
                     Všetky zainteresované strany boli informované o základných skutočnostiach a úvahách, ktoré viedli k uvedeným záverom, a poskytla sa im lehota na predloženie pripomienok k poskytnutým informáciám. Doručené podanie nebolo také, že by sa ním mohol zmeniť záver.
                  
               
                     (16)
                  
                  
                     Toto rozhodnutie je v súlade so stanoviskom výboru zriadeného článkom 25 ods. 1 základného nariadenia,
                  
               PRIJALA TOTO ROZHODNUTIE:
         
            Článok 1
            Čiastočné priebežné revízne prešetrovanie vyrovnávacieho cla uplatniteľného na dovoz rúr a rúrok z tvárnej liatiny (tiež známej ako liatina s guľôčkovým grafitom) s vylúčením rúr a rúrok z tvárnej liatiny bez vnútorného a vonkajšieho náteru (ďalej len „holé rúrky“), v súčasnosti patriacich pod číselné znaky KN ex 7303 00 10 a ex 7303 00 90 (kódy TARIC 7303001010, 7303009010), s pôvodom v Indii, sa ukončuje.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 28. februára 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 30.6.2016, s. 55.
         
            (2)  Vykonávacie nariadenie Komisie (EÚ) 2016/387 zo 17. marca 2016, ktorým sa ukladá konečné vyrovnávacie clo na dovoz rúr a rúrok z tvárnej liatiny (tiež známej ako liatina s guľôčkovým grafitom) s pôvodom v Indii (Ú. v. EÚ L 73, 18.3.2016, s. 1).
         
            (3)  Vykonávacie nariadenie Komisie (EÚ) 2016/388 zo 17. marca 2016, ktorým sa ukladá konečné antidumpingové clo na dovoz rúr a rúrok z tvárnej zliatiny (tiež známej ako zliatina s guľôčkovým grafitom) s pôvodom v Indii (Ú. v. EÚ L 73, 18.3.2016, s. 53).
         
            (4)  Vykonávacie nariadenie Komisie (EÚ) 2016/1369 z 11. augusta 2016, ktorým sa mení vykonávacie nariadenie (EÚ) 2016/388, ktorým sa ukladá konečné antidumpingové clo na dovoz rúr a rúrok z tvárnej liatiny (tiež známej ako liatina s guľôčkovým grafitom) s pôvodom v Indii (Ú. v. EÚ L 217, 12.8.2016, s. 4).
         
            (5)  Oznámenie o začatí čiastočného priebežného revízneho prešetrovania vyrovnávacích opatrení uplatniteľných na dovoz rúr a rúrok z tvárnej zliatiny (tiež známej ako zliatina s guľôčkovým grafitom) s pôvodom v Indii (Ú. v. EÚ C 437, 4.12.2018, s. 32).